BMTCs_2024_08_Tardos-Agostyáni_Arborétum

BMTCs_2024_08_Tardos-Agostyáni_Arborétum
Bármerre is indulunk a Gerecsében, úton-útfélen kövekbe, sziklákba botlunk, melyek némelyike kimondottan izgalmas földtani látnivalót nyújt. Ezen a túrán a Gerecse fehérlő sziklái és érdekes képződményei megannyi módon fognak gyönyörködtetni, de e táj szépsége nem csak a kövekben rejlik. Agostyán mellett a Bocsájtó-völgyben arborétum, melyet a Gerecse gyöngyszemének is szoktak nevezni. A park, a völgy hatásának köszönhetően a legnagyobb nyári kánikulában is kellemes, hűvös klímájú. Otthont nyújt az örökzöldek közé ékelődő, díszítő jellegű lomblevelű fák, illetve cserjék foltjainak. Arborétum értékeit, érdekességeit, múltját és jövőjét szakvezető ismerteti meg velünk.
A másfélórás séta után túránk innen indul, elegyes erdőben, jelzés nélküli kényelmesen úton, majd egyre meredekebb hegyoldalon haladunk, a hegység második legmagasabbika, az 554 méteres Öreg-Kovács hegyre. A fárasztó szakasz után a gerincen jutunk el a Szent Péter körtemplom romjaihoz. Az itt rejtőzködő árpád-kori körtemplomát és a mellette lévő kálváriát már láttuk pár évvel ezelőtti túránkon. Visszakanyarodunk, a hegy derekán haladunk, majd leereszkedünk kicsit, hogy aztán majd egy erős kaptatóval rugaszkodjunk neki a Gorba-tetőnek. A csúcson egy piros épület, a Panenka Mária-kápolna, amit a legenda szerint egy jelenség emlékére 1938-ban állítottak. A Gorba-tető kegyhelyét több ezer zarándok keresi fel évente. Innen ereszkedünk majd le Tardosra, a Kemencés Vendéglő előtt várakozó autóbuszunkhoz. Itt ér véget túránk.